**ÚTMUTATÓ A SZAKDOLGOZAT ÍRÁSÁHOZ**

**KINEK KELL SZAKDOLGOZATOT ÍRNI?**

- Alkotóművészet és muzikológia alapszak zeneismeret és zeneelmélet szakirány,

- 4+1 éves tanárképzés,

- 5+1 éves tanárképzés hallgatóinak

**A SZAKDOLGOZAT TARTALMA, TÉMÁJA**

A szakdolgozat önálló szellemi alkotás, melyben készítője számot ad a témával kapcsolatos szakirodalom ismeretéről, kutatásai, megfigyelései, valamint elemzései alapján megfogalmazott, a szakirodalomtól világosan elkülönülő önálló eredményeiről.

Témaválasztáskor az ajánlott témákon kívül más téma is választható, amihez a témavezetőként felkért oktató beleegyezése szükséges. A szakdolgozat témája lehet szakterületi, pedagógiai-pszichológiai vagy szakmódszertani jellegű.

A téma kifejtésénél a pontos terminológia használata, a nyelvhelyesség és a világos, egyértelmű fogalmazás alapkövetelmény.

**A SZAKDOLGOZAT BENYÚJTÁSÁNAK FELTÉTELEI**

A szakdolgozatot 3 nyomtatott példányban, valamint elektronikus formában CD-n vagy DVD-n kell benyújtani 1 példányban. A dolgozatot a hallgató köteles feltölteni a Debreceni Egyetem Elektronikus archívumába (DEA) a <http://dea.lib.unideb.hu/dea/handle/2437/85081> címre.

A nyomtatott és az elektronikus szakdolgozatnak is tartalmaznia kell a kitöltött aláírt plágium nyilatkozatot. (Kötött változatban a végére kötve, az elektronikus változatban szkennelve.) Hibás feltöltés esetén a rendszer üzenetet küld. Csak az e-mailen visszaigazolt, elfogadott szakdolgozat érvényes.

A CD-n vagy DVD-n benyújtott szakdolgozat mellé le kell adni a témavezető nyilatkozatát, mely igazolja, hogy a beadott elektronikus dokumentum megegyezik a témavezető által elfogadott szakdolgozattal.

A benyújtott, elbírált szakdolgozatot CD/DVD-n a könyvtárban, mindenki számára hozzáférhető módon kell letétbe helyezni. Ezen anyagok nem kölcsönözhetőek, és nem másolhatóak. A papír alapú dolgozatok visszaadásra kerülnek a hallgatónak.

**A SZAKDOLGOZAT BENYÚJTÁSÁVAL KAPCSOLATOS HATÁRIDŐK**

**BA képzés: 6. félév (**Alkotóművészet és muzikológia alapszak zeneismeret és zeneelmélet szakirány)

**10 féléves osztatlan tanári képzés: 8. félév**

**12 féléves osztatlan tanári képzés: 10. félév**

Minden tanszék legkésőbb április 1-ig írásban közzéteszi az ajánlott szakdolgozati témákat.   
A választott témát a témavezető és a tanszékvezető aláírásával igazolva a tanulmányi irodában május 31-ig kell leadni. A témaválasztás és a témalap leadásának elmulasztása esetén a hallgató csak a következő záróvizsga időszakban teljesítheti a szakdolgozat.

A dolgozatok vázlatát a témavezetőnek legkésőbb a következő tanév szeptember 30-ig kell bemutatni.

Eddig van lehetősége a hallgatónak a kiválasztott téma módosítására a téma-vezető és tanszékvezető írásos hozzájárulásával.

A szakdolgozat leadási határideje minden tanév április 1., a téli vizsgaidőszakban végző hallgatók számára november 1. Eddig az időpontig a szakdolgozat elektronikus pdf formátumú változatát fel kell tölteni a Debreceni Egyetem Elektronikus (DEA) archívumába is. Amennyiben a hallgató a beadási határidő módosítását kéri, azt a kar dékánjának címezve írásban, a határidő letelte előtt meg kell tennie. A kérvényt véleményeznie kell a témavezetőnek és a tanszékvezetőnek.

A határidő elmulasztása a záróvizsga elégtelen osztályzatával egyenlő.

**A SZAKDOLGOZATOK ÉRTÉKELÉSE**

A szakdolgozatok írásos értékelése a témavezető feladata. Ezt az erre a célra rendszeresített formanyomtatványon kell megtennie április 30-ig. Az értékelés általános elve az, hogy vizsgálja a dolgozat szellemi értékét, az alkotó felkészültségének, gondolatkifejtési képességének, szakszerűségének színvonalát, az arányos szerkezetet, a nyelvhelyességet, külalakot, általában a formai kritériumok maradéktalan teljesülését. Az értékelésen kívül az osztályzatot is fel kell tüntetni. A tanszékvezető által kijelölt opponens a dolgozat ismeretében két kérdést fogalmaz meg írásban, melyet a hallgatónak a védés előtt két héttel meg kell kapnia. A védés során a hallgatónak ezekre a kérdésekre válaszolva kell dolgozatát megvédenie a kijelölt bizottság előtt.

A védés alkalmával, a fenti módon elkészített értékelést a hallgatóval ismertetni kell az opponens által feltett kérdésekkel együtt. A szabályosan benyújtott szakdolgozatot a hallgatónak három/négy tagú szakmai bizottság előtt meg kell megvédenie, melynek tagjait a témavezető és az opponens mellett a tanszékvezető jelöli ki. A védés folyamán a hallgató a dolgozattal és a témával összefüggő kérdésekre ad választ, megindokolja vitatott álláspontját, szóban is kifejti véleményét.

A védési folyamat lezárása után a szakmai bizottság osztályzattal értékeli a hallgató védését figyelembe véve a témavezető értékelését, az opponens javaslatát és a védés során nyújtott teljesítményt.

A védésről való igazolatlan távolmaradás „nem jelent meg” bejegyzést von maga után. Ebben az esetben az újabb védésre legkorábban az esedékes időponttól számított fél éven belül van lehetőség. Ugyanilyen jogkövetkezménnyel jár a szakdolgozat benyújtási határidejének elmulasztása is.

A Tanulmányi és Vizsgaszabályzat záróvizsgákat érintő szabályozása (pl. időpontok megválasztása, stb.) a szakdolgozati folyamatra is érvényes.

**A SZAKDOLGOZAT FORMÁJA**

**Borító:** Tartalmazza az intézmény nevét, a dolgozat címét, készítőjének nevét és szakját, az elkészítés  
 dátumát, a témavezető nevét.

**Tartalomjegyzék:** A Tartalomjegyzék nem tartozik bele a dolgozat megszabott terjedelmébe.

**Téma kidolgozása**: A dolgozat terjedelme:

- BA zeneismeret és zeneelmélet szakirányon 15-20 gépelt oldal (min.30.000, max. 40.000 karakter).

- 4+1-es tanárképzésen 15-20 gépelt oldal (min.30.000, max. 40.000 karakter).

- 5+1-es ének-zene művésztanár - zeneelmélet-tanár szakpáron 30-40 gépelt oldal (min. 60.000,   
 max. 80.000 karakter).

**A szöveg** **formázása:** 4 cm-es felső, 3 cm-es alsó, bal oldalon 4 cm-es, jobb oldalon 3 cm-es margó;  
 másfeles sortávolság; 12-es betűnagyság; Times New Roman betűtípus;  
 oldalszámok a lap tetején.

A dolgozat helyesírásában a Magyar Tudományos Akadémia által meghatározott helyesírási szabályok érvényesek. A téma kifejtésénél a pontos terminológia használata, a nyelvhelyesség és a világos, egyértelmű fogalmazás alapkövetelmény.

Az idézetek jól megkülönböztethetően, pontos, szó szerinti formában jelenjenek meg a dolgozatban. Az idézetek forrását számozott lábjegyzetben kell meghatározni. Az idézetek nem haladhatják meg a dolgozat terjedelmének 15%-át.

A dolgozatban foglalt illusztrációk, ábrák aránya nem haladhatják meg a dolgozat terjedelmének

10%-át.

A formailag vagy tartalmilag szabálytalan dolgozatot a tanszék nem fogadhatja el.

**A függelék:** A Függelék nem tartozik bele a dolgozat megszabott terjedelmébe. Tartalmazhat további  
 illusztrációs anyagokat, kottákat stb.  
 **Irodalomjegyzék:** Tartalmazza a forrásmunka szerzőjét, címét, a kiadás dátumát és a kiadót.   
 (részletesen lásd lentebb)

**Az irodalmi hivatkozások rendje, az irodalomjegyzék összeállítása**

A szakirodalmi hivatkozások jegyzékénekösszeállítása feleljen meg a hazai és a nemzetközileg elfogadott formáknak. Az irodalomjegyzékben az egyes szerzők neveinek megfelelően az ábécé sorrendjét kell alkalmazni. Csak olyan irodalom vehető fel a jegyzékbe, amelyet a jelölt felhasznált, és amelyre dolgozatában a szöveg közben is hivatkozik.

A felhasznált irodalom összeállításakor a címek leírásánál alapvető követelmény, hogy a bibliográfiai tételek pontosan és ellenőrizhetően tartalmazzák az adatokat, amelyek alapján a visszakereshetőség biztosítható. Ezt magyar és nemzetközi szabványok szabályozzák. A közlemények címét azon a nyelven kell közölni, amelyiken megjelent.

**Szövegközi hivatkozások:** a szerző neve kiskapitális betűvel, (zárójelben) kell írni, utána szerepeljen a közlemény megjelenésének évszáma, pl. (Bárdos L. 1974). Szószerinti idézetek esetében a szöveget *„dőlt idézőjelbe”* kell tenni.

Ha *külföldi szerző*ről van szó, a családnév után vessző következik és utána a keresztnév kezdőbetűje, pl. (Dothy, J. 1984).

Ha *két szerző* van, akkor mind a két nevet ki kell írni; pl. (Herold, T. – Tamy, T.R. 1984).

*Három, vagy több szerző esetén:* a szövegben csak az első szerző neve és “et al.” kifejezés szerepel, majd a közlemény megjelenésének évszáma; pl. (Dániel M. et al. 1975). Az irodalomjegyzékben viszont az összes szerző neve jelenjen meg.

*Egy szerzőnek ugyanazon évben megjelent több munkájára történő hivatkozás esetén:* a szerző neve, ill. az évszám után “a”, “b”, “c” stb. megjelöléssel járjunk el, pl. (Bárdos L. 1999a, 1999b, 1999c).

**Az irodalomjegyzék:** a szerzők neve kiskapitális, 10-es betűmérettel 1,7 cm-es függő behúzással készüljön. Elkülönítetten szerepeljenek a szerző(k)vel rendelkező publikációk (szerzők szerint alfabetikus sorrendben), majd az évszám, *cím* (dőlt betűvel), kiadó, kiadás helye, terjedelem (pl. teljes könyv esetén: 175 p., könyvrészlet, folyóirat esetén: pp. 11-24.).

Ezt követően elkülönítetten következnek a szerző nélküli dokumentumok, programok, tervek, jogszabályok, valamint az internetes honlapok. Ezek kapcsos zárójelben számozva [1] a szövegközi hivatkozásuknak megfelelően, szintén 10-es betűmérettel szedve állnak.

*Önálló könyvek esetén:*

Szerző(k) (évszám): Cím. Kiadó, kiadás helye (város), terjedelem

GÁL ZS. (2003): Fryderyk Chopin. Holnap Kiadó, Budapest, 154 p.

*Szerkesztett könyvek esetén:*

Szerző(k) (szerk., évszám): Cím, Kiadó, kiadás helye (város), terjedelem

KROÓ GY. (szerk., 1974): Miért szép századunk zenéje?. Gondolat Kiadó, Budapest, 373 p.

*Könyv részletek esetén:*

Szerző(k) (évszám): Cím. In: a könyv címe, szerzője (szerkesztője), Kiadó, kiadás helye (város), oldalszám

SZŐNYI E. (1994): Bárdos Lajos és Kodály Zoltán. In: Bárdos Szimpóziumok,

S. Szabó M. (szerk.), Debreceni Egyetemi Kiadó, Debrecen, pp. 38-42.

*Folyóiratokban, egyéb kiadványokban megjelent közlemények esetén:*

Szerző(k) (évszám): Cikk címe. In: Folyóiratcím, évfolyam, szám, oldalszámok

FARAGÓ B. (2010): Pentaton örökségünk a világ népzenéiben. In: Parlando, 53., 6., pp. 8-13.

*Honlapok esetén:*

*Cím.* Internetes forrás helye (honlap címe; a gyors változások miatt célszerű az időpontot is megjelölni)

[1] Liszt Ferenc Zeneművészeti Egyetem honlapja, (2014) <http://lfze.hu/hu/nagy-elodok/-/asset_publisher/HVHn5fqOrfp7/content/cziffra-gyorgy/10192>